KOMISSION PÄÄTÖS,

tehty 7 päivänä tammikuuta 1987,

maanviljelijöitä ja heidän perheenjäseniään koskevia sosiaalisia ongelmia käsittelevän neuvoa-antavan komitean perustamisesta (87/85/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

komission päätöksellä 64/18/ETY(1), sellaisena kuin se on korvattuna päätöksellä 76/410/ETY(2) ja sellaisena kuin se on viimeksi muutettuna päätöksellä 83/77/ETY(3), on perustettu maanviljelijöitä ja heidän perheenjäseniään koskevia sosiaalisia ongelmia käsittelevä neuvoa-antava komitea,

uusien jäsenvaltioiden yhteisöön liittymisen seurauksena on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettely jäsenten korvaamisesta,

säännöksiä maanviljelijöitä ja heidän perheenjäseniään koskevia sosiaalisia ongelmia käsittelevästä neuvoa-antavasta komiteasta on muutettu useita kertoja, ja sen vuoksi niistä on tullut vaikeasti sovellettavia; tämän vuoksi niistä olisi laadittava koonnelma,

komissiolle on tärkeää kerätä ammatinharjoittajien ja maanviljelijäperheiden mielipiteet maatalouden sosiaalisista ongelmista,

kaikkien eri ryhmien edustajien, joihin edellä tarkoitetut ongelmat suoraan vaikuttavat, olisi voitava osallistua komission pyytämien lausuntojen laatimiseen, ja

jäsenvaltioissa kyseiset ammattiyhdistykset sekä maanviljelijäperheiden yhdistykset ovat perustaneet yhteisön tasolle järjestöjä, jotka voivat edustaa kaikkien jäsenvaltioiden kyseisiä ryhmiä,

ON PÄÄTTÄNYT SEURAAVAA:

1 artikla

1. Perustetaan komission yhteyteen maanviljelijöitä ja heidän perheenjäseniään koskevia sosiaalisia ongelmia käsittelevä neuvoa-antava komitea, jäljempänä "komitea".

2. Komitea muodostuu seuraavien eturyhmien edustajista: maanviljelijät, maatalouden palkansaajat ja maanviljelijäperheet.

2 artikla

1. Komissio voi kuulla komiteaa kaikista sosiaalisista kysymyksistä, jotka liittyvät maanviljelijöihin ja heidän maatilallaan työskenteleviin perheenjäseniinsä, kaikki nämä kysymykset käsitellään sekä niiden erityisnäkökohtien että niiden koko maatalousväestöön heijastuvan vaikutuksen kannalta.

2. Jonkin 1 artiklan 2 kohdassa tarkoitetun ryhmän pyynnöstä komitea voi myös omasta aloitteestaan ja sen toimivaltaan kuuluvasta kysymyksestä esittää komissiolle lausuntoja ja kertomuksia.

3 artikla

1. Komiteassa on 32 jäsentä.

2. Paikat jaetaan seuraavasti:

- 22 maataloustuottajille, joista neljä nuorten maanviljelijöiden edustajille,

- seitsemän maatalouden palkansaajien edustajille,

- kolme maanviljelijäperheiden edustajille.

4 artikla

1. Komissio nimeää komitean jäsenet yhteisön tasolle perustettujen seuraavien järjestöjen ehdotuksesta: EU-maiden tuottajajärjestöjen keskusjärjestö (COPA), Yhteisössä työskentelevien maataloustyöntekijöiden ammattiyhdistysten Euroopan liitto (EFA), Euroopan yhteisöjen perhejärjestöjen komitea (Coface).

Jokaista täytettävää edustajanpaikkaa varten nämä järjestöt ehdottavat kahta ehdokasta, jotka ovat eri maiden kansalaisia.

2. Komitean jäsenten toimikausi on kolme vuotta. Sitä voidaan jatkaa. Suoritetut tehtävät eivät oikeuta palkkioon.

Kolmen vuoden toimikauden päätyttyä komitean jäsenet pysyvät tehtävässään, kunnes heidän seuraajansa nimetään tai heidän toimikautensa uusitaan.

Jos joku jäsenistä eroaa tai kuolee tai jos jäsentä ehdottanut elin pyytää uuden jäsenen nimeämistä jäsenen tilalle, uusi jäsen nimetään 1 kohdassa määrättyä menettelyä noudattaen.

3. Komissio julkaisee luettelon komitean jäsenistä tiedoksi Euroopan yhteisöjen virallisessa lehdessä.

5 artikla

1. Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio nimeää tilapäisen puheenjohtajan.

2. Komitea valitsee kaksi varapuheenjohtajaa kolmeksi vuodeksi. Varapuheenjohtajat valitaan niiden eturyhmien edustajista, joihin puheenjohtaja ei kuulu.

Valinta toimitetaan 1 kohdassa määrättyä menettelyä noudattaen.

Työvaliokunta valmistelee ja järjestää komitean työt.

6 artikla

1. Ainoastaan komission edustajat, komitean jäsenet, tai heidän ollessaan estyneitä heidän sijaisensa, sekä 3 ja 4 kohdan mukaisesti kutsutut henkilöt saavat osallistua kokouksiin tai olla niissä läsnä.

2. Jos komitean jäsen on estynyt, järjestö tai järjestöt, joille on annettu paikka komiteassa, voivat nimetä sijaisen, joka on valittava komission yhteisymmärryksessä kyseisen järjestön tai järjestöjen kanssa vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai kyseisiä järjestöjä edustavien jäsenten kokonaismäärästä.

Tämä määrä on vähintään yksi ja enintään kaksitoista.

Komitean sihteeristölle on ilmoitettava sijaisen nimeämisestä vähintään seitsemän päivää ennen kokousta.

3. Järjestön pyynnöstä, jolle on annettu yksi tai useampi paikka komiteassa, komitean puheenjohtaja voi yhteisymmärryksessä komission yksiköiden kanssa kutsua järjestön pääsihteerin tai sihteeristön jäsenen osallistumaan komitean kokoukseen tarkkailijana.

Jos pääsihteeri on estynyt, hän voi kuitenkin luovuttaa tarkkailijapaikkansa nimeämälleen toiselle henkilölle.

Tarkkailijoilla ei ole puheoikeutta. Puheenjohtaja voi kuitenkin yhteisymmärryksessä komission yksiköiden kanssa antaa heille tämän oikeuden.

4. Kun esityslistan aiheet ovat hyvin teknisiä ja poikkeavat siten komitean tavallisesta työstä, puheenjohtaja voi järjestön pyynnöstä, jolle on annettu yksi tai useampi paikka komiteassa, yhteisymmärryksessä komission yksiköiden kanssa kutsua yhden tai useamman asiantuntijan osallistumaan komitean työhön.

Komissio voi omasta aloitteestaan kutsua kenet tahansa, jolla on erityistä asiantuntemusta jossakin esityslistaan merkitystä aiheesta, osallistumaan asiantuntijana komitean asioiden käsittelyyn.

Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

7 artikla

Komitea voi yhteisymmärryksessä komission yksiköiden kanssa perustaa työryhmiä työnsä helpottamiseksi.

8 artikla

1. Komitea kokoontuu komission toimipaikassa tämän kutsusta. Työvaliokunta kokoontuu sen puheenjohtajan yhteisymmärryksessä komission kanssa esittämästä kutsusta.

2. Komission asianomaisten yksiköiden edustajat osallistuvat komitean, työvaliokunnan sekä työryhmien kokouksiin.

3. Komissio huolehtii komitean ja työryhmien sihteeristön tehtävistä.

9 artikla

Komitean töitä ja sen käsittelemiä asioita ei ratkaista äänestämällä.

Pyytäessään komitean lausuntoa komissio voi asettaa määräajan, jonka kuluessa lausunto on annettava.

Komiteassa edustettuina olevien eturyhmien kannat ovat komissiolle toimitetussa kertomuksessa.

Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.

10 artikla

Rajoittamatta perustamissopimuksen 214 artiklan määräysten soveltamista, komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien työssä.

Tällöin ainoastaan komitean jäsenet ja komission yksikön edustajat osallistuvat kokouksiin.

11 artikla

Kumotaan komission päätös 76/410/ETY.

12 artikla

Tämä päätös tulee voimaan 1 päivänä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o 2, 10.1.1964, s. 25/64

(2) EYVL N:o L 106, 23.4.1976, s. 36

(3) EYVL N:o L 51, 24.2.1983, s. 34